రుణ వడ్డీ రేట్ల తగ్గింపు
-  బ్యాంకుల దీపావళి కానుక..!
ముంబయి: దేశంలోని దిగ్గజ బ్యాంక్‌లు 'స్టేట్‌బ్యాంక్‌ ఆఫ్‌ ఇండియా' (ఎస్‌బీఐ), 'ఐసీఐసీఐ బ్యాంక్‌', 'కార్పొరేషన్‌ బ్యాంక్‌'లు దీపావళి నేపథ్యంలో తీపికబురు అందించాయి. ఆర్‌బీఐ మార్గదర్శకాల మేరకు వడ్డీరేట్లను తగ్గిస్తున్నట్లుగా ప్రకటించాయి. ప్రభుత్వ రంగంలోని బ్యాంకింగ్‌ దిగ్గజం స్టేట్‌బ్యాంక్‌ ఆఫ్‌ ఇండియా(ఎస్‌బీఐ) వార్షిక లెండింగ్‌ రేటు (ఎంసీఎల్‌ఆర్‌)ను 0.15 శాతం తగ్గించింది. ప్రయివేట్‌ దిగ్గజ బ్యాంకు ఐసీఐసీఐ 0.10 శాతం తగ్గింపును ప్రకటించింది. కార్పొరేషన్‌ బ్యాంక్‌ కూడా ఎంసీఎల్‌ఆర్‌ రేటును 0.05 శాతం తగ్గించింది. ఇప్పటివరకు 9.50 శాతంగా ఉన్న వార్షిక రుణ వడ్డీ రేట్లను 9.45కు తగ్గిస్తున్నట్టు ప్రకటించింది. ఈ సవరించిన కొత్త రేట్లు నవంబర్‌ 1 నుంచి అమల్లోకి రానున్నట్టు బ్యాంకింగ్‌ వర్గాలు శనివారం ప్రకటించాయి. ఆర్థిక సంవత్సరం రెండో అర్థభాగంలో కీలకమైన 'బిజీ సీజన్‌' దృష్టిలో పెట్టుకుని తగ్గింపు రేట్లకు రుణాలను అందుబాటులోకి తేవడం, తద్వారా ఆర్థికవృద్ధికి కొంత ఊతమిచ్చే దిశగా ఈ నిర్ణయం తీసుకున్నాయి. కాగా, ఇకపై వడ్డీ రేట్ల తగ్గింపునకు ఇవి మార్గం చూపగలవని బ్యాంకింగ్‌ వర్గాలు వ్యాఖ్యానించాయి. అయితే ఆర్‌బీఐ గత కొంతకాలంగా రుణ రేట్లను తగ్గించాల్సిందిగా దేశ బ్యాంకింగ్‌ వ్యవస్థకు సూచిస్తూ వస్తోంది. ఈమేరకు ఇటీవల ప్రవేశపెట్టిన ఎంసీఎల్‌ఆర్‌ పద్ధతి తరువాత కూడా బ్యాంకులు సరిగా స్పందించకపోవడం అసంతృప్తిని కూడా వ్యక్తం చేసింది. ఈ నేపథ్యంలోనే తన వంతుగా రెపో రేటులో కోతపెడుతూ వచ్చింది కూడా.. జనవరి 2015 నుంచి, రిజర్వ్‌ బ్యాంక్‌ ఇటీవలి తగ్గింపుతో సహా 175 బేసిస్‌ పాయింట్లు రెపో రేటు తగ్గించగా, ఇది 2011 తరువాత కనిష్ట రేటుగా నమోదైంది. కాగా బ్యాంకులు కేవలం 60 బేస్‌ రేట్లు కోత పెట్టిన సంగతి తెలిసిందే.
మీ స్నేహితులకు రికమెండ్ చెయ్యండి